Sjaatse

Sjaatse, in 't Laank Mestreechs sjaarse geneump ,is 't mèt de sjaats (sjaars) rije euver ies, ofwel kunsies ofwel wateries. Oonder sjaatse versteit me in Nederland veural de krachsport snelsjaatse, die ziech weer liet verdeile in 't langebaonsjaatse (gedoon op 'n iesbaon vaan 400 meter) en 't marathonsjaatse (soms ouch op 'n iesbaon, meh dèks op ope water, en altied euver mie es tien kilometer). Shorttrack (snelsjaatse op 'n korte baon) weurt in 't gemein es 'n apaarte sport gezeen, zoe good wie kunssjaatse. 't Sjaatse heet zien groetste populariteit in Nederland en Noorwege (in welke len 't ouch 'ne populaire volkssport is, dee me deit wienie 't weer 't touwliet), dewijl ouch atlete oet Duitsland, Italië, Rusland, Zuid-Korea, Japan, Canada en de Vereinegde Staote succes höbbe behaold. Langebaonsjaatse heet sinds 't begin (1924) op 't program vaan de Olympische Winterspeule gestande. De internationaole bond veur 't sjaatse is de ISU.